Sikorsky S-92

Sikorsky S-92 er et firebladet tomotors middelstungt helikopter bygget av Sikorsky Aircraft Corporation for bruk i det sivile og militære markedet. S-92 er en videreutvikling av Sikorsky S-70 og har en del komponenter felles.

 Utvikling 
Sikorsky viste en fullskala modell av en S-92 første gang i 1992. Fabrikken presenterte planene i forbindelse med besøk hos potensielle kunder, og ba om innspill til konseptet. Opprinnelig var planen å begynne salg i løpet av 1993, men lanseringen ble forsinket blant annet på grunn av en vanskelig markedssituasjon. Lanseringen kom i forbindelse med flystevnet i Paris i 1995 og helikopteret er en konkurrent til de senere versjonene av Eurocopter Super Puma.

Skroget er en ny konstruksjon, men de dynamiske komponentene baserer seg i stor grad på S-70. Første flyging skjedde 23. desember 1997 ved Sikorsky Development Flight Center, West Palm Beach, Florida.

Sikorsky S-92 fikk typesertifikat av FAA etter avsluttet utvikling og testing den 19. desember 2002 og ble typeakseptert i Europa av JAA/EASA den 8. juni 2004. Typesertifikatet var basert på nyeste versjon av amerikanske sertifiseringsbestemmelser for passasjerhelikoptre (FAR Part 29, Amendment 45). S-92 tilfredsstilte dermed de mest oppdaterte kravene for helikoptre i denne størrelsesklassen, noe som ga opphav til salgsargumentet om at dette var verdens sikreste helikopter.Searles, Robert A. "A Truly New-Generation Helicopter". Aviaton Week's Sporlight, June 2003.

 Videreutvikling 
Det har vært flere designendringer underveis. 
 I 2000 ble skroget forlenget med 0,4 meter, lengden av haleseksjonen redusert med 1,04 meter og den horisontale stabilisatoren ble flyttet fra venstre til høyre side av haleseksjonen.
I 2009 ble maksimal startmasse ytterligere økt med 225 kg, til  og det ble introdusert en modifikasjon som tillot automatisk innflyging, særlig i forbindelse med innflyging til oljeinstallasjoner.. Flight International, september 2009.

 Design 
S-92 er et flerbrukshelikopter utstyrt med to General Electric CT7-8A turboshaft motorer som hver yter 2043 kW (2740 hk).

Skroget er bygget i aluminium med en del komposittkomponenter. Helikopteret har en fullt artikulert hovedrotor med fire blad.

Bladtippene er avsmalnende, tilbakestrøket og vinklet nedover for å redusere støy og forbedre løftet.

S-92 har et system for aktiv vibrasjonsreduksjon, med følere og vibrasjonsgeneratorer, som reduserer den følte vibrasjonen, særlig i kabinen, ved å lage motvibrasjoner.

S-92 har en rekke sikkerhetsforbedringer ved å være mer feiltolerant, bedre beskyttet mot kollisjon med fugl og mot skader om motoren skulle miste kompressor- eller turbinblad. Sertifiseringskravet om at helikopteret skal kunne fly videre i minst 30 minutter uten smøreolje i hovedgirboksen, med mindre sannsynligheten for at oljen skal forsvinne er ekstremt usannsynlig, ble oppfylt ved at analyser viste at sannsynligheten for at oljen skulle forsvinne var ekstremt usannsynlig."Doomed helicopter failed vital safety test, files reveal". Globe and Mail online, April 6, 2009.

For å bedre evakueringsmulighetene i tilfelle nødlanding i havet er helikopteret utstyrt med nødflyteutstyr som er sertifisert til å holde helikopteret flytende i opprett stilling i opp til sjø 6.

 S-92 i Norge 
S-92 kom tidlig til Norge og det er i 2012 28 maskiner i norske register, og som benyttes av Bristow Norway og CHC Helikopter Service i passasjerflygingen til og fra oljeinstallasjonene på kontinentalsokkelen. 

I Norge har helikoptertypen vært en del av 8 luftfartshendelser (en er per februar 2025  fortsatt under undersøkelse), hvorav 3 av disse har ført til sikkerhetstilrådninger fra Statens Havarikommisjon . Kun en av hendelsene har per februar 2025 medført tap av menneskeliv, da et helikopter fra Bristow Norway havarerte under trening i nattforhold, vest for Sotra, Vestland. En person ombord omkom under havariet.

 Kritikk 
Etter at S-92 ble tatt i bruk til nordsjøtrafikk i Norge, kom det flere klager fra befolkning på Sotra utenfor Bergen på støy fra helikopteret. Støyen, samt medfølgende vibrasjoner i hus o.a., var kraftigere enn den beboerne i de berørte områdene var vant til fra andre helikoptertyper, så som Eurocopter Super Puma. Avinor forsvarte trafikken, og mente folk måtte få tid til å venne seg til et nytt støymønster med ny helikoptertype. Det ble derimot enighet om at helikoptrene skulle fly med redusert hastighet over land.Fem nye år med helikopterstøy, vestnytt Vil spre helikopter-bråket, Vestnytt 

Dagbladet skrev 7. februar 2011 om piloter som har blitt syke, muligens som følge av å ha flydd S-92.Dette helikopteret rister pilotene syke

 Fakta Sikorsky S-92A 

 Besetning: 2
 Passasjerer: 19
 Lengde:  17,10 m
 Rotordiameter: 17,17 m
 Høyde:  4,71 m
 Masse, tom: 7 030 kg
 Maksimal startmasse: 12 020 kg 
 Motorer: 2× General Electric CT7-8A turboshaft motorer, maksimalt 2 043 kW (2 740 hk) hver
 Maksimal hastighet: 151 knop (280 km/h)
 Rekkevidde: 539 nm (999 km)  uten reserve
 Maksimal flygehøyde: 15 000 ft (4 572 m)
 Kabinhøyde: 1,83 m
 Kabinbredde: 2,01 m
 Kabinlengde: 6,1 m

 Referanser 

 Eksterne lenker 


Kategori:Sikorsky helikoptre